62023TJ1042_RES
Дело T‑1042/23
BSW — management company of „BMC“ holding
срещу
Съвет на Европейския съюз
Решение на Общия съд (четвърти състав) от 19 март 2025 година
„Обща външна политика и политика на сигурност — Ограничителни мерки с оглед на положението в Беларус и участието на Беларус в руската агресия срещу Украйна — Замразяване на средства — Списък на лицата, образуванията и органите, спрямо които се прилага замразяването на финансови средства и икономически ресурси — Включване на наименованието на жалбоподателя в списъците — Подкрепа на режима на Лукашенко — Възползване от режима на Лукашенко — Държавно предприятие — Грешка в преценката — Право на собственост — Свобода на стопанската инициатива“
Европейски съюз — Съдебен контрол за законосъобразност на актовете на институциите — Ограничителни мерки срещу Беларус — Замразяване на средства на определени лица и образувания с оглед на ситуацията в Беларус — Обхват на контрола — Задължение на компетентния орган на Съюза да докаже при оспорване основателността на съображенията срещу засегнатите лица или образувания — Включване в списъците въз основа на съвкупност от точни, конкретни и съгласувани улики
(Харта на основните права на Европейския съюз, член 47; Решение 2012/642/ОВППС на Съвета, изменено с Решение (ОВППС) 2023/1592, приложение I; Регламент № 765/2006 на Съвета, приложение I и Регламент 2023/1591 на Съвета)
(вж. т. 31—33)
Обща външна политика и политика на сигурност — Ограничителни мерки по отношение на Беларус — Критерии за приемане на ограничителните мерки — Физически или юридически лица, образувания или органи, които се възползват от режима на Лукашенко или го подкрепят — Понятие „подкрепа на режима“ — Грешка в преценката — Липса
(Решение 2012/642/ОВППС на Съвета, изменено с Решение (ОВППС) 2023/1592, приложение I; Регламент № 765/2006 на Съвета, приложение I и Регламент 2023/1591 на Съвета)
(вж. т. 34—47, 62 и т. 80)
Обща външна политика и политика на сигурност — Ограничителни мерки по отношение на Беларус — Критерии за приемане на ограничителните мерки — Физически или юридически лица, образувания или органи, които се възползват от режима на Лукашенко или го подкрепят — Подкрепа на правителството — Понятие — Изплащане на държавата от публичноправен субект на суми в приложение на държавна правна уредба, която налага това плащане — Включване — Квалифициране на тези суми като данък или дивидент — Липса на последици
(Решение 2012/642/ОВППС на Съвета, член 4, параграф 1, буква б); Регламент № 765/2006 на Съвета, член 2, параграф 5 и Регламент № 1014/2012 на Съвета)
(вж. т. 48—61)
Обща външна политика и политика на сигурност — Ограничителни мерки по отношение на Беларус — Критерии за приемане на ограничителните мерки — Физически или юридически лица, образувания или органи, които се възползват от режима на Лукашенко или го подкрепят — Понятие за възползване — Грешка в преценката — Липса
(Решение 2012/642/ОВППС на Съвета, изменено с Решение (ОВППС) 2023/1592, приложение I; Регламент № 765/2006 на Съвета, приложение I и Регламент 2023/1591 на Съвета)
(вж. т. 63—65 и т. 73—80)
Обща външна политика и политика на сигурност — Ограничителни мерки по отношение на Беларус — Приложно поле — Физически или юридически лица, образувания или органи, които се възползват от режима на Лукашенко или го подкрепят — Понятие — Лица, които са извършили посочените деяния в миналото, независимо от липсата на данни, доказващи актуалната намеса или участие в такива деяния — Включване
(Решение 2012/642/ОВППС на Съвета, член 4, параграф 1, буква б); Регламент № 765/2006 на Съвета, член 2, параграф 5 и Регламент № 1014/2012 на Съвета)
(вж. т. 69)
Обща външна политика и политика на сигурност — Ограничителни мерки по отношение на Беларус — Замразяване на средства на определени лица и образувания с оглед на ситуацията в Беларус — Ограничение на правото на собственост и на свободата на стопанска инициатива — Допустимост — Условия — Ограничение, предвидено в закона — Зачитане на основното съдържание на изтъкнатото право — Преследване на цел от общ интерес, призната като такава от Съюза — Спазване на принципа на пропорционалност — Изпълнение на условията
(Харта на основните права на Европейския съюз, членове 16 и 17, и член 52, параграф 1; Решение 2012/642/ОВППС на Съвета, изменено с Решение (ОВППС) 2023/1592, приложение I; Регламент № 765/2006 на Съвета, приложение I и Регламент 2023/1591 на Съвета)
(вж. т. 91—106)
Резюме
В решението си Общият съд отхвърля жалбата за отмяна, подадена от AAT Byelorussian Steel Works — management company of „Byelorussian Metallurgical Company“ holding (BSW — management company of „BMC“ holding), срещу актовете, с които това дружество е включено през август 2023 г. (
1
) от Съвета на Европейския съюз в списъка на лицата и образуванията, спрямо които се прилагат ограничителни мерки с оглед на положението в Беларус и участието на Беларус в руската агресия срещу Украйна. Той допълва съдебната практика относно вземането предвид на данъчните плащания в полза на държавата от страна на изцяло притежавано от нея публично предприятие като доказателство, което може да докаже подкрепата на това предприятие за режима.
Това дело се вписва в контекста на поредица от ограничителни мерки, приети от Европейския съюз от 2004 г. поради положението в Беларус по отношение на демокрацията, принципите на правовата държава и правата на човека и участието на Беларус в руската агресия срещу Украйна. Жалбоподателят, едно от най-големите предприятия в страната, осъществява дейност в областта на продуктите от стомана. Финансовите му средства и икономически ресурси са замразени с мотива, че се възползва от режима на президента Лукашенко, подкрепя го (
2
) и носи отговорност за репресиите срещу гражданското общество (
3
).
Съображения на Общия съд
Що се отнася до основанието, изведено от грешка в преценката, Общият съд счита, че при приемането на Решение 2023/1592 и на Регламент 2023/1591 Съветът не е допуснал грешка, като е приел, че жалбоподателят представлява важен източник на приходи за режима на Лукашенко, както и за беларуската държава, която се облагодетелства пряко от тези приходи, и че следователно той подкрепя режима на Лукашенко по смисъла на член 4, параграф 1, буква б) от Решение 2012/642.
Общият съд отбелязва, че за да приеме, че жалбоподателят подкрепя режима, Съветът е взел предвид по-специално значителния размер на данъците, платени от жалбоподателя на беларуската държава. Макар вече да е постановено, че Съветът не може да изведе от самото плащане на данъци „подкрепа на режима“, Общият съд отбелязва, че положението в настоящия случай е различно. В разглеждания случай (
4
) става въпрос за подкрепа на режима от физически лица и от частни юридически лица, които са подчинени на задължението да плащат данъци като „законово задължение, приложимо за всички беларуски данъчнозадължени лица“. В случая жалбоподателят е публичноправно юридическо лице, което е собственост на държавата и чийто капитал се притежава изцяло от Република Беларус.
Освен това Общият съд уточнява, че квалифицирането като данък или дивидент, въз основа на което се изплащат сумите на правителството, не е определящо за установяването на „подкрепа на правителството“. Всъщност и в единия, и в другия случай става въпрос за суми, изплатени на държавата от публичноправен субект в приложение на държавна правна уредба, която налага това плащане. Изключването на такива плащания от понятието „подкрепа на правителството“ с единствения мотив, че дължимите суми са квалифицирани като данъци, би могло да позволи заобикаляне на правилата на Съюза. Очевидно е, че увеличаване на данъчната ставка върху реализираните от такива образувания печалби би могло да се въведе в замяна на намаляване на размера на дивидентите, чието плащане в полза на държавата се налага от националното законодателство на всички публични дружества.
При тези обстоятелства държавата може да се разпорежда с приходите и печалбите на жалбоподателя, като използва както инструменти на публичното право, като данъците, така и инструменти, произтичащи от правото на собственост, като дивидентите. Формата, под която ресурсите на жалбоподателя ще бъдат прехвърлени на държавата, зависи и от нея в качеството ѝ на законодател и собственик. Що се отнася до ресурсите, получени в подкрепа на режима, без значение е дали държавата ги получава под формата на данъци, платени от публичноправно предприятие, или под формата на дивиденти, т.е. под формата на дял от печалбата на това предприятие след данъчно облагане.
Освен това, както е видно от мотивите за включване на наименованието на жалбоподателя в разглежданите списъци, той „е уникално държавно предприятие на металургичната промишленост в Беларус и се нарежда сред най-големите дружества в страната“, и „[в] това си качество предприятието е значителен източник на приходи за режима на Лукашенко“. От това следва, че всички приходи или печалби, генерирани от жалбоподателя, могат да бъдат изплатени на държавата, независимо от формата, в която такава подкрепа би могла да бъде предоставена.
С оглед на гореизложеното Общият съд счита, че когато става въпрос за предприятие, чийто капитал изцяло се притежава от държавата, в рамките на анализа на евентуалната подкрепа на този режим могат да бъдат взети предвид плащането на дивиденти, както и на данъци, за да се установи дали то представлява важен източник на приходи за режима. В това отношение той констатира, че през 2021 г. жалбоподателят е платил данък върху доходите в размер на 11600000 щатски долара (USD), вноски във фонда за социално осигуряване в размер на 27900000 USD и данък върху недвижимите имоти за построени и непостроени имоти в размер на 6780000 USD.
(
1
)	Решение за изпълнение (ОВППС) 2023/1592 на Съвета от 3 август 2023 година за прилагане на Решение 2012/642/ОВППС относно ограничителни мерки с оглед на положението в Беларус и участието на Беларус в руската агресия срещу Украйна (OB L 195I, 2023 г., стр. 31) и на Регламент за изпълнение (ЕС) 2023/1591 на Съвета от 3 август 2023 година за прилагане на член 8а, параграф 1 от Регламент (ЕО) № 765/2006 относно ограничителни мерки с оглед на положението в Беларус и участието на Беларус в руската агресия срещу Украйна (OB L 195 I, 2023 г., стр. 1).
(
2
)	Вж. член 4, параграф 1, буква б) от Решение 2012/642/ОВППС на Съвета от 15 октомври 2012 година относно ограничителните мерки срещу Беларус (ОВ L 285, 2012 г., стр. 1) и член 2, параграфи 1 и 5 от Регламент (ЕО) № 765/2006 на Съвета от 18 май 2006 година относно ограничителни мерки срещу президента Лукашенко и някои длъжностни лица на Беларус, изменен с Регламент (ЕС) № 1014/2012 на Съвета от 6 ноември 2012 г. (ОВ L 307, 2012 г., стр. 1).
(
3
)	Вж. член 4, параграф 1, буква а) от Решение 2014/642/ОВППС и член 2, параграф 4 от Регламент № 765/2014.
(
4
)	Решение от 6 октомври 2015 г., Chyzh и др./Съвет (T‑276/12, непубликувано, EU:T:2015:748, т. 169).